Document ID: 32007R1560

NEUVOSTON ASETUS (EY) N:o 1560/2007,
annettu 17 päivänä joulukuuta 2007,
asetuksen (EY) N:o 21/2004 muuttamisesta siltä osin kuin on kyse lammas- ja vuohieläinten elektronisen tunnistamisen käyttöönottopäivämäärästä
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 37 artiklan,
ottaa huomioon komission ehdotuksen,
ottaa huomioon Euroopan parlamentin lausunnon (1),
sekä katsoo seuraavaa:
(1)
Lammas- ja vuohieläinten tunnistus- ja rekisteröintijärjestelmän käyttöönottamisesta 17 päivänä joulukuuta 2003 annetussa neuvoston asetuksessa (EY) N:o 21/2004 (2) säädetään, että kunkin jäsenvaltion on otettava käyttöön lammas- ja vuohieläinten tunnistus- ja rekisteröintijärjestelmä kyseisen asetuksen säännösten mukaisesti.
(2)
Kyseisessä asetuksessa säädetään, että elektroninen tunnistaminen on pakollinen 1 päivästä tammikuuta 2008 kaikille kyseisen päivän jälkeen syntyneille eläimille.
(3)
Lisäksi kyseisessä asetuksessa säädetään, että komissio toimittaa neuvostolle ennen 30 päivää kesäkuuta 2006 kertomuksen elektronisen tunnistamisen järjestelmän soveltamisesta sekä aiheellisia ehdotuksia, joista neuvosto tekee päätöksen ja joiden tarkoituksena on tarvittaessa vahvistaa päivämäärä, josta lähtien kyseisen järjestelmän käyttö on pakollista, tai muuttaa sitä, ja saattaa tarvittaessa ajan tasalle eräät elektronisen tunnistamisen soveltamiseen liittyvät tekniset seikat.
(4)
Komission kertomuksessa tehdään se johtopäätös, ettei 1 päivää tammikuuta 2008 voida perustellusti vahvistaa pakollisen elektronisen tunnistamisen käyttöönottopäiväksi. Näin ollen on aiheellista muuttaa tätä päivämäärää lykkäämällä sitä 31 päivään joulukuuta 2009, jotta jäsenvaltiot voivat ryhtyä tarvittaviin toimenpiteisiin järjestelmän soveltamiseksi asianmukaisesti ottaen huomioon sen tämänhetkiset ja mahdollisesti aiheutuvat taloudelliset vaikutukset.
(5)
Eräät jäsenvaltiot ovat jo kehittäneet teknologiaa, jota tarvitaan elektronisen tunnistamisen käyttöönottoon ja hankkineet merkittävästi kokemusta sen toteuttamisesta. Niitä ei pitäisi estää ottamasta elektronista tunnistamista käyttöön kansallisella tasolla, jos ne katsovat sen aiheelliseksi. Komissio ja muut jäsenvaltiot saavat niiden kokemuksista lisää arvokasta tietoa elektronisen tunnistamisen teknisistä näkökohdista ja sen vaikutuksista.
(6)
Tämän asetuksen taloudellinen merkitys huomioon ottaen on tarpeen soveltaa Euroopan unionista tehtyyn sopimukseen, Euroopan yhteisön perustamissopimukseen ja Euroopan atomienergiayhteisön perustamissopimukseen liitetyn, kansallisten kansanedustuslaitosten asemaa Euroopan unionissa koskevan pöytäkirjan I osan 3 kohdassa olevaa määräystä asian kiireellisyydestä.
(7)
Koska tätä asetusta on määrä soveltaa 1 päivästä tammikuuta 2008, sen olisi tultava voimaan välittömästi.
(8)
Tämän vuoksi asetus (EY) N:o 21/2004 olisi muutettava vastaavasti,
ON ANTANUT TÄMÄN ASETUKSEN:
1 artikla
Muutetaan asetus (EY) N:o 21/2004 seuraavasti:
1)
Korvataan 9 artiklan 3 kohdan ensimmäinen alakohta seuraavasti:
”3. Edellä 1 kohdassa tarkoitettujen lisäohjeiden mukainen elektroninen tunnistaminen liitteessä olevan A jakson asiaa koskevien säännösten mukaisesti on pakollinen 31 päivästä joulukuuta 2009 kaikille eläimille.”
2)
Korvataan 9 artiklan 4 kohta seuraavasti:
”4. Jäsenvaltiot voivat ottaa elektronisen tunnistamisen pakollisesti käyttöön alueellaan syntyneiden eläinten osalta ennen 31 päivää joulukuuta 2009.”
2 artikla
Tämä asetus tulee voimaan päivänä, jona se julkaistaan Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 17 päivänä joulukuuta 2007.

Labels: 7
12
1
6